שו"ת רשב"ץ (תשב"ץ)/חלק ב/ריט
שאלה ריט:
עוד שאלת שופר שהי' פיו צר הרבה ואין ברחב פיו כדי שיוכל התוקע להניח בו פיו ולתקוע שיוסיפו עליו ממינו שיעור שתי אצבעות משופר שפיו רחב:

תשובה:
שופר כזה פסול הוא שזה הוא מה ששנינו (ר"ה כ"ג ע"א) דבק שברי שופרות פסול ונתנו הטעם בגמרא משום דשופר אחד אמר רחמנא ולא שנים ושלשה שופרות אבל לשופר זה יש לו תקנה אחרת והוא שאותו תוספת שנתוסף עליו יהיה רחב של מינו או של מין אחר ויהי' שוה לפיו של שופר כדי שיהיה פה השופר הצר נוגע בפה התוקע ולא יהיה הפסק ביניהם כלל ואז יהיה כשר שהרי אמרו (שם ע"ב) נתן שופר בתוך שופר אם קול פנימי שמע יצא וזה כיון שפיו של שופר הוא נוגע בפה התוקע הרי שמע קולו: